《寄题安氏西林别业》
明代·崔光玉

流光迅风轮，奇标密玄赏。缅彼西林幽，伊人遂孤往。

川阜翕而回，云霞互相荡。背谷面嵚崟，临流眺深广。

危磴非一盘，崇台得平壤。拾翠戾中州，采芳搴宿莽。

𦸂渚半芙蕖，花源杂菰蒋。野鹤卓不群，水凫宛其项。

披翳竟如无，穿薄亭忽敞。林端景易昏，竹杪烟初上。

信匪混喧嚣，差足供偃仰。散体随飘飖，游神极虚扩。

有方情自适，无营念不爽。迨我暇日多，丘园叶嘉奖。

作者简介：崔光玉，南海人。明神宗万历四年（一五七六）举人。官通判。事见清道光《广东通志》卷七五。